Verlos van haar verkragter ná skuldigbevindingArgieffoto bloot ter illustrasie, (Foto: Unsplash) “Dit was die dag waarop ek my lewe lank gewag het. Dit was ook die dag waarop ek besef het dat ek my ma finaal verloor het.” Só sê ’n jong vrou (20) van Pretoria oor die dag sowat twee weke gelede waarop haar stiefpa skuldig bevind is aan haar verkragting, asook die jare lange mishandeling wat sy as kind moes verduur het. Haar ma het egter tydens die verhoor ten gunste van haar man getuig. Die 49-jarige stiefpa is op 12 Mei in die Pretoriase landdroshof skuldig bevind aan sewe aanklagte, waaronder vier aanklagte van verkragting, asook seksuele aanranding, aanranding met die doel om ernstig te beseer en die rig van ’n vuurwapen. Hy sal na verwagting volgende maand gevonnis word. “Vandat ek kan onthou, het hy my seksueel misbruik,” vertel die jong slagoffer nou op voorwaarde van anonimiteit aan Maroela Media. Die beskuldigde en die slagoffer se ma is getroud toe die slagoffer maar drie jaar oud was. Sy vertel dat sy van kleins af deur haar stiefpa mishandel en gemolesteer is. Op tienjarige ouderdom het hy haar egter seksueel begin aanrand. In 2018 – toe sy 16 jaar oud was – het haar stiefpa haar begin verkrag. Die verkragtings sou soggens tussen 05:00 en 07:00 plaasvind nadat haar ma vroeg werk toe is in ’n poging om die oggendverkeer te vermy. Verskeie verkragtings, aanrandings, dreigemente – selfs met ’n vuurwapen – asook drie selfmoordpogings het daarna gevolg. Die slagoffer vertel dat haar ma nooit geweet het van die verkragtings of molestering nie. “Ek is met die dood gedreig, sou dit uitkom.” Argieffoto bloot ter illustrasie, (Foto: Unsplash) Sy glo haar ma het wél geweet dat haar man haar enigste kind mishandel. “Ek is in die verlede uit my ma se sorg en in dié van my ouma geplaas. Die skool het my ma gebel en ’n ultimatum gestel toe die beskuldigde my een dag in my gr. 1-jaar vreeslik geslaan het. Die beskuldigde het toe vir berading gegaan en ek kon twee jaar later weer in hom en my ma se sorg geplaas word.” In Januarie 2019 is die slagoffer weer met kneusplekke skool toe, nadat haar stiefpa haar die vorige aand aangerand en die oggend weer verkrag het. “My destydse kêrel het besef dit kan nie meer so aangaan nie.” Die twee jong mense is toe na ’n onderwyser vir hulp. Die slagoffer is eindelik met behulp van ’n maatskaplike werker na ’n polisiestasie waar ’n klag van aanranding, verkragting en die rig van ’n vuurwapen aanhangig gemaak is. Haar stiefpa is dieselfde dag nog in hegtenis geneem en sy is uit haar ouers se sorg geneem. Sy is later in haar grootouers se sorg geplaas, terwyl haar stiefpa op borgtog vrygelaat is. Hulle het nooit weer kontak gehad tot die verhoor vanjaar nie. Die slagoffer het slegs die verrigtinge bygewoon die dag toe sy moes getuig en die dag toe haar ouma moes getuig, vertel sy. “Om eerlik te wees, ek was vrek bang vir dit wat hy steeds aan my kan doen.” Sy vertel dat sy goeie getuies tydens die verhoor gehad het: haar destydse kêrel, haar ouma, die polisiebeampte wat haar stiefpa in hegtenis geneem het en die dokter wat haar die oggend van die laaste verkragting in Januarie 2019 ondersoek het. Haar ma was haar stiefpa se enigste getuie. “My ma het deur die hele hofsaak vir haar man opgestaan. Sy het haar eie kind weggegooi. Die een persoon wat ek gedink het altyd daar sal wees, het my verraai.” Tog beleef sy nou “vir die eerste keer in my lewe” vryheid. Argieffoto ter illustrasie. (Foto: Unsplash) Die slagoffer vertel dit is vir haar belangrik om haar storie te deel sodat ander slagoffers kan besef daar ís hulp en daar is ’n toekoms. “Hulle moet weet dat daar wel iets van kom as jy ’n saak by die polisie aanhangig maak. Die polisie het my deurgaans bygestaan. “Ander slagoffers moet weet daar is ’n uitweg. Dit is nie nodig om in daardie situasie te bly nie. Daar ís hulp.” Die slagoffer se stiefpa sal op 26 Junie gevonnis word. Maroela Media het ’n navraag aan die Nasionale Vervolgingsgesag gestuur en wag steeds op terugvoer.